**СТАНОВИЩЕ**

**за дисертационния труд**

**на**

**Петя Валентинова Димитрова**

**на тема**

**„МИГРАЦИЯ ОТ ГРАД КЪМ СЕЛО:**

**ЕТНОЛОЖКО ИЗСЛЕДВАНЕ ПО ПРИМЕРИ ОТ БЪЛГАРИЯ, СЛОВАКИЯ И БЕЛГИЯ‟**

**за присъждане на образователна и научна степен „доктор“**

**по професионално направление 3.1. Социология, антропология и науки за културата**

**Научни ръководители:**

|  |
| --- |
| **проф. днк Веселин Тепавичаров** |

**доц. д-р Илия Илиев**

Изготвил: доц. д-р Мила Милева Маева,

Институт за етнология и фолклористика с Етнографски музей при БАН

***Кратко представяне на докторанта***

Петя Димитрова получава бакалавърска степен по „Книгоиздаване‟ и магистърска степен по „Етнология и културна антропология‟ в Софийски университет „Св. Климент Охридски“. Тя е докторант в периода 2019–2022 г. Освен това е стажант в Института по етнология и антропология към Скопски университет, Македония (септември 2018 г. – досега). Работи и по научния журнал „EthnoAnthropoZoom‟ и сайта му. Петя Димитрова е и редактор в издателствата „БГкнига‟ и „Фабрика за книги‟ (март 2014 г. – досега). През 2018 г. участва в програма „Еразъм+‟ във Варшавски университет. Автор е на една книга „Да обичаш дивото. Монголия‟. Особено впечатляваща част от представянето на кандидатката е опитът й в планинарството и дивото къмпингуване. Бих препоръчала на кандидатката да преставя автобиографията си в общоприетия европас формат по време на следващи процедури.

***Обща информация*** ***за дисертационния труд***

Дисертационният труд на Петя Димитрова натема „**Миграция от град към село: Етноложко изследване по примери от България, Словакия и Белгия”** е обсъден и предложен за защита на заседание на катедра „Етнология“, при Исторически факултет, на СУ „Св. Климент Охридски“. Състои се от увод, три глави, заключение, библиография и приложения, общо 271 страници. В библиографията са посочени 138 заглавия с цитирана литература на български и английски език. При подготовката на дисертационния труд са прегледани и онлайн ресурси. В приложенията са включени и визуални материали като снимки.

Приложеният автореферат от 23 страници отговаря на дисертацията и на изискванията. В него точно и ясно са представени структурата и съдържанието на дисертационния труд. В списъка на публикациите по темата на дисертацията са описани 7 излезли от печат статии, от които 3 са по темата на дисертацията (1 на английски език), и по този начин покриват минималните национални изисквания по чл. 2б, ал. 2 и 3 на ЗРАСРБ и чл. 24 на Правилника за прилагане на ЗРАСРБ.

Трябва да се подчертае също, че приложените дисертационен текст и публикации са извършени самостоятелно и няма данни за плагиатство.

***Характеристика и оценка на дисертационния труд***

Дисертацията на Петя Димитрова е посветена на актуалната в последните години за етнологията и науките на културата тема за преселването от градска към селска среда. Изследването се фокусира върху проучване и анализиране на нагласите (ценностите) и практиките, които характеризират лайфстайл мигрантите в условията на градската и селска среда, както и на промените в идентичностите, ежедневния живот и проблемите, които срещат, новите потребителски и производствени практики.

В **Увода (с. 4–18)** докторантката представя проблематика на своята дисертация като формулира обекта, предмета, целите и задачите на своето изследване. Дисертационният труд се основава на серия от проведени теренни изследване, направени в различни държави (България, Словакия и Белгия) и селища, поставени в съпоставителен план. Би било добре тук да присъства библиографски преглед на литературата по темата в българската наука. Полезно за другите изследователи е докторантката да архивира своите теренни материали с оглед на използването им за бъдещи изследвания и верификация на данните.

**Глава I. (с. 19–73)** е фокусирана върху методологични и теоретични концепции като *идентичност, автентичност, потребление, урбанизация, миграция* и др. Тъй като темата на дисертацията е преди всичко миграционна, основният фокус трябва да е поставен върху това. В случая става въпрос за лайфстайл преместване, свръзано с подобряване на качеството на живот, но и преди всичко за стандартно вътрешно движение на населението, макар и с различна мотивация за това. Затова е необходимо да присъства и преглед на достатъчно богатата научна литература. От това преместване на индивидите и групите се случват промените в икономическите дейности, във всекидневната култура и в идентификациите.

**Втората глава (с. 73–152)** разглежда преселниците и селската среда в преход. Авторката се спира на седем ключови предпоставки за миграция от градска към селска среда: инфраструктурата, трудовата дейност, потреблението, околната среда, отглеждането на деца, осъзнаването на нужда от промяна в стила на живот и търсенето на автентичност. Важно заключение, което прави докторантката е, че преселниците се стремят да съвместят елементи от градската и от селската житейска среда като избегнат отрицателните, което е характерно за културните трансформации в резултат на придвижванията. Представено е наблюдението за създаване на „индивидуалистична преселническа квази-общност от индивиди, поставящи своята личност на първо място“, което определя индивидуалистичните и рядко колективистични цели. Авторката отбелязва и сложните отношения между новодошлите и местните и изграждането на отделни пространства на функциониране на двете общности поради сблъсъка на различна ценностна система и интереси.

**Трета глава (с. 153–204)** е посветена на миграция от град към село с цел промяна начина на живот. Представени са три изследвани случаи – на екопроект „Вегетариум“ в Желен, на пермакултурно стопанство „Секир“ в екоселището Зайежова, Словакия, и на проекта „Странстванията на Одисей“ в Оверайзе, Белгия. Разгледани са изграждането на селищата, създаването на една нови по тип идеология, практики и ценности с екологична насоченост. Заедно с промяната на начина живот и на потребителските и производствените практики се случва и развитието на нови идентичности на преселниците. Като нагледно доказателство е приложена и таблица, съпоставяща две от изследваните населини места – Желен и Зайежова.

Основните изводи от дисертацията са развити в **заключението** **(с. 205–216).** Авторката се спира на привличащите и отблъскващите фактори на селската среда, към която се насочват градските жители. При избора на място за живеене водеща е ролята на ландшафта и на отказа от консуматорска култура. Въз основа на теренните си изследвания докторантката наблюдава дауншифтинг, при който се случа промяната на ежедневието благодарение на повече свободно време и осъзнатост на респондентите. Авторката нагледно сравнява трите изследвани селища въз основа на следните характеристики: автономност, интерес към общото благо, идентифициране със селото, индивидуализъм, приоритети за мястото, професионална заетост, изграждане на общност, дауншифтинг, мултилокалност, отношение към селската среда, връзка с града и сравняване на профилите.

***Научни приноси и значимост на разработката***

Като принос на представения дисертационен текст бих посочила описаните и анализирани модели за лайфстайл миграция от градска в селска среда от няколко различни европейски страни. Поставянето на изследването на сравнителна основа е наистина важно постижение за докторантката и нейните научни ръководители. Като иновативно за българската наука може да се отбележи връзката между потребление, преди всичко консуматорство, и преселване при анализиране на вътрешната миграция от градове към села. Спорно като принос е отбелязано утвърждаването на термина „миграция с цел промяна начина на живот“ (лайфстайл миграция), защото всяка миграция има за цел променя ва начина на живот. Лайфстайл миграцията е насочена преди всичко към подобряване на качеството на живот, което заема и водещо място в проучваните случаи.

**Въпроси:**

Каква е ролята на чуждестранните влияния върху миграцията от града към селото в България и доколко моделът на движенията е зададен с предишните е/имиграционни вълни в и извън страната?

***Заключение****:*

Дисертационният текст на Петя Димитрова съдържа огромно количество нов и лично събран теренен материал по темата за миграцията от града към селото от България, Словакия и Австрия. Представеното изследване показва, че рамките на обучението докторантката се е научила да борави с научна литература и различни по тип извори, придобила, развила и усъвършенствала е своите изследователски познания и умения, натрупала е международен проучвателски опит с провеждане на терени в чужбина и с респонденти в различни географски региони. Проучването на Петя Валентинова Димитрова на тема: „Миграция от град към село: Етноложко изследване по примери от България, Словакия и Белгия” е самостоятелно проучване с безспорни качества, които ми дават основание да гласувам с ДА в полза на присъждане на научната и образователна степен „доктор” на кандидата.

София, 22 юни 2022 г.

/доц. д-р Мила Маева/